Brøndby IF’s bestyrelse vil rejse 100 millioner kroner gennem investorer og kapitaludvidelse. Pengene skal bruges på forbedring af stadion og klubbens Masterclass-program

Der kan være markante forbedringer på vej på den københavnske vestegn. Brøndby IF’s bestyrelse meddeler torsdag, at de har stillet forslag om at gennemføre en kapitaludvidelse til en værdi af hele 100 millioner kroner. Hvis forslaget vedtages i starten af april, håber man at have implementeret udvidelsen allerede til sommer.

Ifølge bestyrelsformand Jesper Møller skal pengene især bruges til at forbedre stadionoplevelsen i Brøndby, og til yderligere talentudvikling i klubbens Masterclass-afdeling.

“Det står i dag klart, at Sydsiden, og måske også dele af Nordtribunen, skal have udskiftet betonelementerne efter knap tre årtiers tro tjeneste. Det er en udskiftning, der kræver en betydelig investering, og det er en af grundende til, at vi ønsker at rejse yderligere ny kapital. Samtidig har vi i dag et stort ønske om at udvide vores lounge-kapacitet, da vi kommercielt vel aldrig har gjort det bedre, end vi gør i dag. Vi kan stort set ikke presse flere partnere ind i vores nuværende lounger, og vi har vel at mærke plads til knap 2.500 lounge-gæster. Siden 2014 har Brøndby IF næsten fordoblet omsætningen fra partnere, og hvis vi skal fortsætte den flotte kommercielle vækst, så har vi behov for at udbygge vores nuværende lounges”, udtaler han til klubbens hjemmeside.

Fortsat højt niveau i talentarbejdet

“Vi har i 2018 foretaget investeringer i Brøndby Masterclass, og vi ønsker at investere yderligere i vores talentudvikling. Vi har siden 80’erne leveret spillere til førsteholdstruppen, landsholdet og Europas største ligaer, og det skal vi fortsætte med. Det kræver tålmodighed at udvikle de bedste talenter, både fra klub og spillerne selv, men det kræver også, at vi kan tilbyde forhold af høj international standard, da konkurrencen for de unge talenter i Europa er større end nogensinde. Med yderligere investeringer i Brøndby Masterclass ønsker vi netop at kunne tilbyde vores unge talenter forhold, der er ligeså gode som dem, de bliver tilbudt i udlandet”, tilføjer Jesper Møller.

Generalforsamlingen, hvor forslaget kan vedtages finder sted den 2. april.

Har du endnu ikke hentet ronaldo.com-appen, hvor du kan følge med i de seneste fodboldnyheder, transferrygter og se videoer, kan du gøre det via linket herunder.